SpaceX Starship

To SpaceX Starship ή απλώς Starship (στα ελληνικά: Αστρόπλοιο) είναι ένα πλήρως επαναχρησιμοποιήσιμο πυραυλικό σύστημα, δύο σταδίων, βαρέων φορτίων υπό ανάπτυξη από την ιδιωτική διαστημική εταιρεία SpaceX. Το σύστημα του πυραύλου χωρίζεται σε δύο στάδια, το πρώτο είναι το κυρίως στάδιο που φέρει το όνομα Starship ενώ το δεύτερο μέρος αποτελείται από καύσιμα για την εκτόξευση του σκάφους, με το όνομα Super Heavy. Με την πρώτη του απογείωση στις 20 Απριλίου 2023, έγινε ο πιο ισχυρός πύραυλος που έχει εκτοξευθεί ποτέ. 

Σκοπός του επανδρωμένου αυτού οχήματος είναι οι πτήσεις σε ολόκληρη την Γη, η εκτόξευση φορτίου που μπορεί να μεταφέρει μέχρι και 100 τόνους, σε τροχιά γύρω από τον γαλάζιο πλανήτη. Σχεδιάζεται ακόμη να εκτοξεύεται σε τροχιά γύρω από τη Σελήνη και να προσεδαφίζεται σε αυτήν. Η χωρητικότητά του υπολογίζεται στα 100 άτομα.

Πρώτη πτήση
Στις 20 Απριλίου 2023, το διαστημόπλοιο Ship 24 και ο φορέας Super Heavy 7 είχαν την πρώτη τους πτήση από το Starbase στο Τέξας, φτάνοντας σε μέγιστο υψόμετρο περίπου 39 χιλιόμετρα πάνω από τον Κόλπο του Μεξικού. Παρόλο που απογειώθηκε με 30 απο τους 33 Raptor κινητήρες και προκαλώντας σημαντική ζημιά στην βάση εκτόξευσης, έγραψε ιστορία ως τον ψηλότερο, βαρύτερο και πιο ισχυρό πύραυλο που έχει εκτοξευθεί απο την ανθρωπότητα. Ωστόσο, κατά τη διάρκεια της ανόδου, υπήρξαν πυρκαγιές λόγω διαρροών καυσίμων στο πίσω μέρος του Super Heavy, με αποτέλεσμα την απώλεια επικοινωνίας, ελέγχου και τελικά, μετά απο μια μη αναμενόμενη καθυστέρηση, την καταστροφή του πυραύλου απο το αυτόματο σύστημα τερματισμού πτήσης, περίπου 4 λεπτά (237.474 δευτερόλεπτα) μετά την απογείωση.

Δεύτερη πτήση
Η δεύτερη δοκιμαστική πτήση φέρει πολλές αλλαγές και αναβαθμίσεις τόσο στα οχήματα Ship 25 και Super Heavy Booster 9, όσο και στην βάση εκτόξευσης (ή Στάδιο Μηδέν όπως το αποκαλεί η εταιρεία). 

Η SpaceX έχει αναλάβει 57 διορθωτικές ενέργειες  για την αντιμετώπιση των θεμάτων που προκλήθηκαν από την πρώτη πτήση, συμπεριλαμβανομένων των μέτρων για την αντιμετώπιση των διαρροών, την εφαρμογή ηλεκτρονικού ελέγχου διανύσματος ώθησης στους κινητήρες και τον εξοπλισμό του φορέα, τη διεύρυνση του συστήματος κατάσβεσης πυρκαγιών, την αναβάθμιση του Αυτόνομου Συστήματος Ασφάλειας Πτήσης, καθώς και την εγκατάσταση ενός συστήματος κατακλυσμού νερού, μίας υδρόψυκτης πλάκας στην βάση εκτόξευσης.  Κατά την διάρκεια εκτόξευσης, η πλάκα θα πετάει νερό σε πίεση μεγαλύτερη από αυτήν που παράγουν οι κινητήρες Raptor, με σκοπό την απορρόφηση της ενέργειας από τον πύραυλο. Σύμφωνα με την Ομοσπονδιακή Διοίκηση Αεροπορίας, το μεγαλύτερο μέρος του νερού αναμένεται να εξατμισθεί από τη θερμότητα των κινητήρων.

Μια ακόμη αλλαγή είναι ότι το Starship θα χρησιμοποιήσει την μέθοδο hot-staging για τον διαχωρισμό των δύο σταδίων. Το δεύτερο στάδιο του Starship θα ενεργοποιήσει τους 3 κινητήρες Raptor Vacuum ενώ ακόμη θα είναι συνδεδεμένο με τον φορέα Super Heavy. Ο φορέας Super Heavy θα έχει απενεργοποιήσει τους περισσότερους από τους κινητήρες του (αλλά όχι όλους) για να απομακρύνει το δεύτερο στάδιο από αυτόν. Ο Elon Musk δήλωσε στο X ότι αυτή η αλλαγή πρόκειται να αυξήσει το ωφέλιμο φορτίο που μπορεί να μεταφέρει ο πύραυλος κατά περίπου 10%.

Starship HLS
Στις 16 Απριλίου 2021, η NASA επέλεξε το Starship της SpaceX ως τη σεληνάκατο για την επιστροφή της ανθρωπότητας στη Σελήνη. Πρόκειται για μια παραλλαγή του Starship που θα προσγειώσει την πρώτη γυναίκα, τον πρώτο έγχρωμο αστροναύτη και τον επόμενο άνδρα στη Σελήνη μετά από 50 χρόνια με την αποστολή Άρτεμις 3 στα τέλη του 2025.

Οι 4 αστροναύτες θα απογειωθούν με τον πύραυλο SLS της NASA στην κάψουλα Orion. Αφού φτάσει σε σεληνιακή τροχιά, ο Orion θα προσδεθεί με την σεληνάκατο Starship που θα βρίσκεται εκεί και θα γίνει η μεταφορά των 2 απο τους 4 αστροναύτες. Αφού γίνει αποδέσμευση, το Starship θα ξεκινήσει την κάθοδό του για την προσεδάφιση στην επιφάνεια της Σελήνης. Μετά την ολοκλήρωση της αποστολής, το Starship θα μεταφέρει τους αστροναύτες στον Orion για την επιστροφή στη Γη.

Στο μέλλον θα υπάρχει ένας σεληνιακός διαστημικός σταθμός που ονομάζεται Gateway όπου οι αστροναύτες θα μπορούν να μένουν και να επισκέπτονται την επιφάνεια της Σελήνης σε τακτά χρονικά διαστήματα.

Το Starship θα μπορεί να μεταφέρει μεγάλο όγκο εξοπλισμού και υλικών που θα επιτρέψει την ανέγερση και συντήρηση μιας αποικίας στη Σελήνη.

Παραπομπές 

 Starship - SpaceX

Διαστημικά σκάφη
SpaceX
Πύραυλοι